– Vi kan flire av det, men det er tragisk, sier fylkestingsrepresentant for Rødt Nordland, Per Gunnar Skotåm.

Prosjektet Bodø Bodyscape er omstridt. Årsaken er at Nordland fylkeskommune og Bodø kommune til sammen har brukt rett i overkant av 700.000 kroner på et stort nakenkunstprosjekt.

175 personer stilte naken opp for den kjente amerikanske kunstfotografen Spencer Tunick i Bodø i august. I september ble bildene montert opp ulike steder i byen.

Nå er fotografiene destruert etter avtale med kunstneren.

– Strålende fornøyd

Prosjektleder Astrid Arnøy i Nordland fylkeskommune sier bildene ble destruert fordi de ikke var en del av kunstverket.

– Det var kun dokumentasjon, og bildene skulle bare stå en kort tid slik at flere kunne få se, sier Arnøy og understreker:

– Selve kunstprosjektet var fotograferingen som ble gjort over tre dager i august.

Til Avisa Nordland, som omtalte saken først, sier Arnøy at de er strålende fornøyd med prosjektet fordi kunstdebatten som oppsto var verdifull og satte Bodø på kartet.

Se resultatet fra nakenfotograferingen i Bodø: – Bildene er magiske

Slik foregikk det da Spencer Tunick tok med seg 175 nakne personer rundt i Bodø for å ta kunstfotografier. Du trenger javascript for å se video. Slik foregikk det da Spencer Tunick tok med seg 175 nakne personer rundt i Bodø for å ta kunstfotografier.

Rødt og Frp: – Bortkastet bruk av skattepenger

I Rødt Nordland og Nordland Frp er de langt på vei unisone i sin omtale av prosjektet.

Per Gunnar Skotåm i Rødt Nordland kaller kunstprosjektet en gimmick og pengebruken spinnvill. Foto: Lars Bjørn Martinsen / NRK

Skotåm i Rødt har tidligere kalt prosjektet et makkverk. Tonen er ikke mye endret nå som bildene er destruert.

Han understreker at han synes bildene er fine, men er slettes ikke enig med fylkeskommunen i at bildene har skapt en god kunstdebatt.

– Nå må vi stoppe denne galeien og fokusere på den daglig, løpende kulturpolitikken i Nordland fylke, og bruke ressursene på våre egne utøvende kunstnere, tordner Skotåm.

Fylkesleder Allan Ellingsen i Frp kaller det hele et politisk «tulleprestisjeprosjekt».

– For å promotere Bodø som kulturhovedstad, leier man altså inn en amerikansk fotograf til en kostnad på over én million og har glede av det i to måneder, istedenfor å bruke midlene på kulturlivet i Nordland, sier fylkesleder i Nordland Frp, Allan Ellingsen.

– Denne bruken av skattepenger er galskap, og fremmer ikke Bodø og Nordlands kulturliv, sier Ellingsen.

Ville gjort det igjen

NRKs kulturkommentator, Agnes Moxnes, har tidligere sagt at det er vanlig at kunstnerne selv har rettighetene på bildene de tar.

– Denne avtalen er med en kunstner, ikke en reklamefotograf, derfor ligger det i bunn at kunstneren skal ha et ord med i laget. Det er det som er vanlig, sier hun.

Ellingsen i Frp retter en knallhard pekefinger mot blant andre fylkesråd Aase Refsnes i Nordland SV, som har gått god for prosjektet.

Selv skriver hun i en e-post til NRK at hun mener prosjektet var vellykket.

– Vi har fortalt så høyt vi bare kan om søknaden for å bli Europeisk kulturhovedstad og vist at Bodø og Nordland har rom for å være uenige – også om kunsten.

– Dette prosjektet har skapt mye debatt. Ville du gjort det samme på nytt?

– Ja.

Slik så det ut da Spencer Tunick fotograferte nakne personer i Bodø. Foto: Nordland Fylkeskommune